נציב כבאות והצלה, רב טפסר דדי שמחי, מינה צוות מקצועי בראשות סגן מפקד מחוז דרום, תת-טפסר ציון שנקור, לתחקור האירוע שבו מצאו את מותם סתיו הררי ודין שושני, כשטבעו למוות במעלית שהוצפה בחניון ביתם. הצוות אמור להגיש את מסקנותיו עד ל-12 בינואר. בין הסוגיות שייבדקו על-ידי הצוות - אופן פעולת מוקד כיבוי והצלה ואופן שיגור הכוחות אל האירוע, אופן הפעלת יחידת להבה, הסיבות להצפת המעלית, אופן התמודדות המוקד עם ריבוי הקריאות במועד האירוע והפקת לקחים והמלצות בכלל ההיבטים.
בנציבות כבאות והצלחה מכחישים דיווח שפורסם מוקדם יותר ולפיו משטרת ישראל פתחה בבדיקה של נסיבות האירוע הטרגי בדרום תל אביב.
השר לביטחון פנים, גלעד ארדן, הורה למבקר משרדו לפתוח בביקורת דחופה ובתחקור של היערכות המשטרה ורשות הכבאות וההצלה למזג האוויר הגשום והקיצוני שפקד את ישראל בסוף השבוע.
״האסון הנורא שהתרחש אתמול בתל אביב ובו טבעו למוות סתיו הררי ודין שושני זכרם לברכה, מזעזע ולא מרפה מכולנו. ליבי נקרע מהמחשבה על הזוג הצעיר שאיבד כך את חייו. אמש הנחיתי את מבקר המשרד לביטחון הפנים לקיים ביקורת דחופה ותיחקור של היערכות משטרת ישראל ורשות הכבאות וההצלה בסוף השבוע ואת פריסת הכוחות, בדגש על מוקדי החרום, איושם ותיפקודם. עלינו לוודא שכל הלקחים מהאסון הקשה הזה יופקו בכדי למנוע מקרים דומים בעתיד", אמר.
ובתוך כך, פרסמה נציבות כבאות והצלה הנחיות לציבור כיצד לנהוג במזג אוויר סוער. בין ההמלצות - בולטות שתי הנחיות שנגזרות ישירות ממקרי המוות בשבת האחרונה.
במקרה של שטפונות והצפות אין לרדת לחניונים או לקומות הנמצאים מתחת למפלס הקרקע.
בזמן שטפונות, יש להימנע משימוש במעליות הנמצאות בחניונים, במפלס הקרקע ומתחתיו מחשש להילכדות.
במקרה של שטפונות, אין להתקרב למקורות מים זורמים ולערוצי נחל מחשש להתמוטטות הגדות ובשל הזרימה החזקה, שעלולה לגרום להיסחפות בזרם המים.
אין לחצות מקורות מים, ומקומות עם זרימת מים חזקה (גם עם רכבי שטח) - הדבר מהווה סכנת חיים ממשית.
כל מקרה של סכנה חייגו מיד ל-102 והזעיקו את לוחמי האש.
האזינו והתעדכנו מעת לעת באמצעי התקשורת והרשתות החברתיות השונים להוראות כוחות הכיבוי וההצלה.
באישור המשטרה נפתחה תחנת נהריה לנוסעים, לאחר שנחסמה בעקבות הצפת מי הגשמים. רכבת ראשונה תצא מהתחנה דרומה בשעה 23:13.
בהנחיית המשטרה ובשל ההצפות באיזור תחנת נהריה, נסגרה באופן זמני התחנה לנוסעים. לפי שעה, רכבות בקו נהריה-ת"א-נתב"ג (כולל רכבות הלילה) תחלנה ותסיימנה את נסיעתן בתחנת עכו.
ההצפות בגליל המערבי: הצומת הראשי של נהריה עדיין חסום מכל הכיוונים והתנועה אינה מתאפשרת בשדרות הגעתון ובקטע הכביש שבין תחנת המשטרה לכיוון ביה"ח. בנוסף, נחסמה לתנועה הגישה לעיר מכיוון צומת שמרת, לפיכך ניתן להכנס לעיר רק מחלקה הצפוני - דרך צומת בצת.